La data de 26 septembrie 2018 a avut loc ședința Consiliului Baroului Iași. Aceasta a fost prezidată de către Decanul Baroului Iași, dl. av. dr. Marius Sebastian Striblea. Au participat 10 membri ai Consiliului din totalul de 13.

Activitatea Consiliului a constat în următoarele:

1. s-a constatat că niciun avocat cu drept de exercitare a profesiei din cadrul Baroului Iași nu înregistrează restanțe mai mari de 3 luni la plata taxelor și contribuțiilor profesionale;

2. s-a hotărât luarea măsurilor legale pentru recuperarea debitelor datorate la bugetul Baroului Iași și la bugetul Filialei Iași a C.A.A. de către avocații suspendați/incompatibili;

3. Decanul Baroului Iași a fost mandatat de către Consiliu pentru configurarea unei noi scheme de personal administrativ;

4. s-a hotărât adoptarea în cadrul ședinței de consiliu din luna octombrie 2018 a unui regulament de organizare a alegerilor organelor de conducere a profesiei, cu respectarea regulii alegerii Decanului în două tururi, în situația în care niciun candidat nu va întruni majoritatea voturilor în primul tur;

5. s-au luat măsuri administrative pentru modernizarea spațiilor din Iași, str. Grigore Ureche și str. Sf. Lazar, precum și pentru dotarea corespunzătoare a acestora;

6. s-au hotărât verificări cu privire la îndeplinirea de către membrii baroului a obligațiilor de asigurare profesională, de participare la pregătirea profesională continuă, precum și cu privire la obligația maeștrilor de remunerare a avocaților stagiari conform prevederilor cuprinse în lege, în statut și în contractele de colaborare;

7. au fost rezolvate lucrările curente și sesizările.